Dag 25 - KiesKerk
Dag 25 – Wees lief vir God en vir mekaar
Ons dank U vir familie en vriende wat ons ondersteun
Mense wat U versigtig in ons lewe geplaas het
Laat ons mense wees wat waarde toevoeg tot hul lewe
Simbool: 'n Bietjie tuingrond
Ons God, U sorg vir selfs die kleinste diere op aarde.
Ons dank U dat ons kan weet U sal ons ook nooit verlaat nie en nooit van ons vergeet nie. Amen.
Sommige van ons sal dalk nie wil erken dat ons soms ons medegelowiges haat nie. Haat is immers 'n baie sterk woord. Tog sal ons maklik leef asof hulle nie vir ons belangrik is nie. Ons kan daarom nie erken dat ons alle gelowiges liefhet soos God van ons verwag nie. God verwag immers nie net dat ons ander mense sal duld of verdra nie. God vra dat ons hulle sal liefhê volgens die gebod wat Hy aan ons gegee het. Jesus het nie net gevra dat ons onsself moet liefhê nie, maar ook ons naaste. Hy het ook nie net van ons gevra om só te leef nie; Hy self het vir ons die voorbeeld gestel van hoe om almal, selfs ons vyande, met woord en daad lief te hê.
Vra: Hoe was jou dag?
Die ding wat werklik gevaarlik is in enige verhouding, is om apaties te staan: om nie meer om te gee wat gebeur nie, om nie meer te probeer of te baklei nie. Die Amerikaanse skrywer Rollo May het gesê: "Hate is not the opposite of love; apathy is." Ons kan so gewoond raak aan die grendeltyd en dan nie meer die vreemdheid daarvan erken nie. Elke mens in die huis kan maklik agter hulle eie skerm en oorfone verdwyn en dan kan ons 'n punt bereik waar ons nie meer omgee wat in die huis gebeur nie. 'n Bekende huweliksterapeut het eenkeer gesê die belangrikste vraag wat jy in enige verhouding kan vra, is: Hoe was jou dag?
Dit is vandag die begin van 'n nuwe week. "Nooi" almal in die huis vir aandete. Gee dan vanaand vir elkeen om die tafel die geleentheid om te vertel hoe hulle dag was. Fokus veral op die emosies wat elkeen ervaar, want dit is nie normale tye hierdie nie en ons self weet dalk nie hoe om dit wat ons werklik voel, te verwoord nie. So gee ons praktiese uiting aan Jesus se opdrag: Wees lief vir mekaar.
Dit is maklik om mense lief te hê wat ook vir jou lief is, maar Jesus vra van ons om nie net die mense lief te hê wat ons liefhet nie. Jesus vra dat ons wat in Hom glo, lief sal wees vir almal wat ons pad kruis.
Wat is die gebod oor die liefde wat Jesus vir ons gegee het?
Vertel van 'n keer toe iemand aan jou liefde gewys en jy dit glad nie verwag het nie.
Teken 'n groot hart. Versier dit nou met woorde, teken prentjies daarin of knip prente uit tydskrifte wat liefde beskryf.
Gebruik jou liggaam en kyk op hoeveel verskillende maniere jy 'n hartjie kan vorm. Gebruik byvoorbeeld jou duime en wysvingers om 'n hartjie te maak. Kan jy dit op nog 5 ander maniere doen?
– Watter betekenis heg jy aan die kleur van die illustrasie?
Die vorige 21 dae was vir my 'n wonderlike uitsien na die Woord elke dag. Ek het dit só geniet, al is ek alleen en al het ek niemand om al die aktiwiteite mee te deel nie. Dit is wonderlik om te weet dat al is ons alleen, ons nooit regtig heeltemal alleen is nie. Want ons hemelse Vader is altyd by ons. Baie, baie dankie vir al die moeite en die deel met ons. Elke dag was daar 'n les om te leer om ons beter mense te maak in Christus Jesus ons Koning!